Imtella' Diċembru 12, 2021 Rapport: Massimo Axisa L-Awtorità Maltija għat-Turiżmu (MTA) qed tħares lejn iż-żmien festiv b'ottimiżmu hekk kif l-indikazzjonijiet huma li r-restoranti qed ikollhom bosta prenotazzjonijiet. Il-Kap Eżekuttiv tal-MTA Johann Buttigieg qal liċ-Ċentru tal-Aħbarijiet li fl-aħħar sentejn ir-restorantiera kellhom jadattaw għal miżuri ġodda kontra l-imxija tal-pandemija u ħeġġiġhom ikomplu jsegwu l-protokolli tas-saħħa biex fi kliemu s-settur ikollu Milied tajjeb. Buttigieg qal dan fl-isfont taċ-ċerimonja tal-unuri li ntrebħu mill-aħjar 40 restorant li hawn bħalissa f'pajjiżna. Ir-ristorant Noni ġie rikonoxxut bħala l-aqwa ristorant għal din is-sena minn Restaurants Malta wara stħarriġ li sar fix-xhur li għaddew. Fiċ-ċerimonja tal-għoti tal-unuri organizzata minn The Definatively Good Guide, il-Kap Eżekuttiv għall-Awtorità Maltija għat-Turiżmu, Johann Buttigieg, qal maċ-Ċentru tal-Aħbarijiet li l-MTA qed tħares lejn iż-żmien ta' festi b'ottimiżmu, waqt li kulħadd għandu jobdi l-protokolli tas-saħħa. "Bħala MTA qed inħarsu lejn dan iż-żmien b'ottimiżmu kbir, nafu li Malta bħala pajjiż aħna safe ħafna … nagħmel l-appell lir-restoranti u r-ristorantiera kollha biex jibqgħu josservaw il-protokolli kollha li għandna in vigore". Buttigieg appella lir-ristorantiera sabiex jaraw li l-istaff kollu tagħhom ikun imlaqqam bil-għan li r-ristoranti u s-settur kollu kemm hu jgawdi minn Milied normali speċjalment wara ż-żmien ta' sfida li għaddew minnu. "Ovvjament kif nafu l-vaċċin għen ħafna, il-protokolli li qed nużaw qed jgħinu ħafna biex l-imxija tal-Covid tonqos kemm jista' jkun, biss huwa importanti li kulħadd jagħmel il-parti tiegħu, għax huwa għalxejn li l-awtoritajiet jagħmlu l-parti tagħhom mingħajr ma l-poplu jagħmel il-parti tiegħu." Hu faħħar ir-reżiljenza tar-ristoranti fl-aħħar sentejn, anke għal fatt li f'għadd ta' pajjiżi ġirien ta' Malta għadhom jeżistu diffikultajiet kbar. Buttigieg irrikonoxxa d-diffikultà li l-ħaddiema tal-catering jaħdmu bil-maskra iżda qal li din hija n-normalità l-ġdida u kulħadd għandu jara li jimxi mar-regolamenti. Tul is-serata ġew ippremjati r-ristoranti li għamluha mal-aqwa 40 ristorant f'Malta għal din is-sena. Ingħataw premijiet ukoll għar-ristoranti bl-aqwa għażliet ta' nbid differenti, l-iktar ristoranti romantiċi, l-aqwa ikel, l-aqwa servizz u l-aqwa ristorant f'Għawdex, fost oħrajn.